Ռ. Փանոսեան շարունակելով ներկայացնել յառաջացուած խմբակներու աշխատանքը` յայտնեց, որ ուրիշ խմբակ մը տնօրէններու եւ կրթական գործի վարչականներու ձեռնարկ մը պիտի կազմակերպէ: Խմբակ մը պիտի ստանձնէ պարտականութիւնը 60 մանկական գիրքեր թարգմանելու արեւմտահայերէնի, ինչ որ երեք տարուան աշխատանք պիտի պահանջէ: Գիրքերը ընտրութեան ընթացքին մէջ են: Ան նշեց նաեւ, որ գոյութիւն ունի արհեստագիտութեամբ զբաղող խմբակ մը, որ պիտի պատրաստէ կայքէջ մը, ուր պիտի տեղադրուին բոլոր ծրագիրները, նոր միջոցները, նախաձեռնութիւնները, որպէսզի աշխարհի չորս ծագերէն մարդիկ կարենան օգտագործել եւ օգտուիլ: Կան խաղերու եւ երգերու խմբակներ, որոնց նպատակն է հայերէնով խաղեր հաւաքել ու պատրաստել, երգեր յօրինել եւ սորվեցնել, որպէսզի խաղով ու երգով աշակերտները կարենան գիտութիւն եւ լեզու իւրացնել: Աշխատանքային խմբակներու համակարգողը Անի Կարմիրեանն է: